彭浦四季公园

彭浦四季公园（工程名东茭泾绿地二期）是勒垃上海市静安区彭浦新村街道个一座公园，2019年3月18号个辰光以彭浦新村公园名称开放部分区域，2020年9月29号全部开放并改成现在箇隻名字。整座公园勒垃高压线走廊里向。

 历史 
公园勒垃临汾路高压线走廊里向，原先是共康三村小区个公共绿地。1990年代末，箇块绿化畀人占用脱做苗圃，后来进一步成为棚户区搭仔家禽养殖棚屋，环境脏乱。2015年底，原闸北区撤销脱以后，静安区花仔十几天拿违建拆脱种绿化，造出来东茭泾公园。

2018年3月下旬，东茭泾绿地二期工程启动实质性施工，到2019年3月完成约6.6万平米、三隻片区，3月18号以“彭浦新村公园”临时开放部分公园，暂时弗写进市绿容局公园名录里向。2020年8月份，通过公开征集方式，确定公园名称“彭浦四季公园”，9月29号正式开放全部园区。2023年2月份，正式开放仅两年半个彭浦四季公园畀上海市绿化和市容管理局评定是2022年度上海市五星级公园（最高等级）。

公园设计
公园整体分成四隻区域，基于景观四季变换，由南向北分布是春园、夏园、秋园、冬园，南北长约1.1公里，东西宽80米，实际面积9.1公顷。四隻园区个植物配置大致按照对应季节配置，春园里向是紫荆、樱花等春季开花个植物；夏园里向是紫薇、合欢、萱草、八仙花咾啥个；秋园主要是红叶子或黄叶子个落叶树种，保留原有个银杏树林；冬园主要是梅花。彭浦四季公园春园、夏园、冬园部分草坪勒晴天个辰光对游客开放。箇座公园也是上海首座专门设有宠物乐园个公园。

 参考 

Category:静安区公园